I eftermiddag er parken ryddet, og man vil knap nok bemærke, at der lørdag var kæmpe fest.

Aalborg Karnval var fyldt med omtrent 100.000 deltagere lørdag. Og efter sådan et kæmpe brag af en fest, skal der selvfølgelig ryddes en hel del op. Det sørger intet mindre end cirka 500 mennesker fra 30 forskellige foreninger for her dagen derpå. Siden klokken seks i morges har folk været i gang med at samle stumper af kostumer og flækkede ølkrus op. - Uden foreningerne kunne man nærmest ikke afholde Aalborg Karneval. Det er fordi de kommer, vi kan rydde det op, og det er vi evigt taknemlige for, siger Jeanett Kaare, der er talsperson fra Aalborg Karneval. Foreningerne får et beløb for at hjælpe med oprydningen efter hvor mange medlemmer, der hjælper til med det beskidte arbejde. En ren park samme eftermiddag Vejret er heldigvis med de mange foreningsmedlemmer. For selvom det blæser, og enkelte har fået blæst skidt og snavs på sig fra et vindstød, så er det at foretrække frem for regn. - Hvis det ikke regner, er det 100 gange lettere at samle det hele sammen. Det er jo ulækkert, men det er endnu mere ulækkert, hvis det hele er vådt, forklarer Jeanett Kaare. Men klokken 15 søndag eftermiddag regner hun med, at oprydningen er slut. - Man vil sagtens kunne finde en plads i Kildeparken uden at bemærke, at der var karneval i går, siger hun. Aalborg Karnevals egne ting hentes fra parken mandag, og kommunens fejebiler kommer ligeledes rundt i området omkring Kildeparken mandag.